Σπύρος Μαραγκός

Ο Σπύρος Μαραγκός (Λευκάδα, 20 Φεβρουαρίου 1967) είναι Έλληνας πρώην διεθνής ποδοσφαιριστής, ο οποίος αγωνιζόταν στη θέση του μέσου.

Καριέρα ποδοσφαιριστή

Σε συλλογικό επίπεδο 
Ξεκίνησε την καριέρα του το 1986 από τον Πανιώνιο, με τον οποίο αγωνίστηκε για 3,5 χρόνια.

Το 1989 αποκτήθηκε από τον Παναθηναϊκό, με τον οποίο κατέκτησε 4 Πρωταθλήματα Ελλάδας (1990, 1991, 1995, 1996), 5 Κύπελλα Ελλάδας (1989, 1991, 1993, 1994, 1995), 2 Σούπερ Καπ (1993, 1994) ενώ συμμετείχε στις ευρωπαϊκές πορείες του συλλόγου το 1992 και 1996.

Τον Δεκέμβριο του 1996 μεταγράφηκε στον ΠΑΟΚ όπου και αγωνίστηκε έως το 1998, οπότε μεταγράφηκε στην Ομόνοια Λευκωσίας. Το 1999 επέστρεψε στον ΠΑΟΚ για έναν ακόμα χρόνο. Το 2000 μεταγράφηκε στον ΑΠΟΕΛ όπου και παρέμεινε μέχρι το 2002, όταν και αποχώρησε από την ενεργό δράση.

Στην εθνική Ελλάδας 
Το ντεμπούτο του με την Ελλάδα πραγματοποιήθηκε στις 25 Ιανουαρίου 1989, στον εντός έδρας φιλικό αγώνα εναντίον της Πορτογαλίας, υπό τις οδηγίες του Αλέκου Σοφιανίδη. Συνολικά συμμετείχε σε 26 αγώνες, την περίοδο 1989-1995. Αγωνίστηκε στο Μουντιάλ του 1994 στις ΗΠΑ, όπου συμμετείχε σε δύο αγώνες.

Διακρίσεις 
 4 Πρωταθλήματα: 1990, 1991, 1995, 1996
 5 Κύπελλα: 1989, 1991, 1993, 1994, 1995
 2 Σούπερ Καπ: 1993, 1994
 Προημιτελικός Τσάμπιονς Λιγκ: 1992 
 Ημιτελικός Τσάμπιονς Λιγκ: 1996 
 Τελική φάση Μουντιάλ: 1994
Βραβεία ΠΣΑΠ 1989: Καλύτερος νέος ποδοσφαιριστής για τη σεζόν 1988-89

Προπονητική καριέρα 
Ξεκίνησε να ασχολείται με την προπονητική με μία ομάδα της δεύτερης κατηγορίας του κυπριακού πρωταθλήματος και μετά ανέλαβε τη Δόξα Κατωκοπιάς (Α' Εθνική), την Προοδευτική όταν υποβιβάστηκε στη Β’ Εθνική, τη Θήβα (Γ' Εθνική) και το Κορωπί (Γ' Εθνική) που είχε την εποχή εκείνη μία άτυπη συνεργασία με τον Παναθηναϊκό, στις ακαδημίες του οποίου είναι προπονητής από το 2008.

Πηγές 
Η καριέρα του Σπύρου Μαραγκού στο national-football-teams
Το προφίλ του Σπύρου Μαραγκού στο transfermarkt

Ποδοσφαιριστές Εθνικής Ελλάδος
Ποδοσφαιριστές Πανιωνίου
Ποδοσφαιριστές Παναθηναϊκού
Ποδοσφαιριστές Ομόνοιας Λευκωσίας
Ποδοσφαιριστές ΠΑΟΚ
Ποδοσφαιριστές ΑΠΟΕΛ
Προπονητές ποδοσφαίρου Προοδευτικής
Μέσοι ποδοσφαιριστές
Ποδοσφαιριστές Παγκοσμίου Κυπέλλου 1994
Ποδοσφαιριστές Σούπερ Λιγκ Ελλάδας
Ποδοσφαιριστές Α΄ κατηγορίας Κύπρου
Έλληνες ποδοσφαιριστές στο εξωτερικό